Bel geyimlərinin hazırlanması
Şəkil 3.8. Şalvarın qabaq hissəsinin işlənilməsi

► Şalvarın arxa hissəsinin hazırlanması

Əgər şalvarın addım kəsiyində calaq varsa, əvvəlcə calaq 10 mm enində tikişlə calanır, sonra isə tikiş açılır. Xüsusi və idman şalvarının, eləcə də pambıq parçadan hazırlanan şalvarın arxa hissəsindəki addım kəsiyinin calağı qapalı və ya bağlı tikişlə işlənilə bilər. Sonra quraşdırma əməliyyatı aparılır. Əgər modeldə şalvar kəmərinin uzunluğunu tənzimləmək üçün kəmərcik nəzərdə tutulmuşdursa, ona çərtiklə qeyd edilmiş xiştək ilə birlikdə toqqa salınır və tikilir.

Şalvarın arxa hissəsinə lazımi həcmi forma nəmlənib-isidilmə əməliyyatı hesabına verilir. Şalvarın model və konstruksiyasından (dar, gen) asılı olaraq, hissələrin nəmlənib-isidilmə əməliyyatı, eləcə də şalvarın əsas hissəsindəki əməliyyatlar müxtəlif tərzdə aparılır.

Nümunəvi konstruksiyalı və orta enlilikdə olan şalvarın arxa hissəsinin nəmlənib-isidilmə əməliyyatı belə yerinə yetirilir:

Əl ilə icra edildikdə - arxa hissələr üz-üzə qoyulub addım kəsiyi işçiyə tərəf və bel yerinin kəsiyi sol tərəfə olmaqla nəmlənib-isidilmə əməliyyatı aparılır (Şəkil 3.9); Əməliyyat zamanı oturacaq kəsiyi (aşağıdan) 20-30 mm dartılır; Addım kəsiyinin yuxarısında əmələ gəlmiş boşluq şalvarın eninin yarısına qədər ütülənib yox edilir; Dartılma və ütülənmə şalvarın arxa hissəsinin hər iki tərəfində eyni formada aparılır (Şəkil 3.9); Şalvarın arxa hissəsinə tamamlayıcı forma verilir, sonra ayrı-ayrılıqda hər iki (üz tərəfi içəri olmaqla) yan və addım kəsikləri bərabərləşdirilir, qatlanır, həmin yerin yuxarı hissəsi ütülənir və boşluq yox edilir (Şəkil 3.9). | Şəkil 3.9. Şalvarın arxa hissəsinin nəmlənib-isidilmə ilə işlənilməsi